Purċissjoni trijonfali Faħħru l-Mulej, għaliex hu tajjeb, għax għal dejjem it-tjieba tiegħu! Ħa jgħidu wlied Iżrael: "Għal dejjem it-tjieba tiegħu ." Ħa tgħid dar Aron: "Għal dejjem it-tjieba tiegħu." Ħa jgħidu dawk li jibżgħu mill-Mulej: "Għal dejjem it-tjieba tiegħu." Sejjaħt il-Mulej fid-dwejjaq tiegħi; u l-Mulej weġibni, u ħariġni fil-wisa'. La l-Mulej miegħi, m'għandix għax nibża'; x'jista' jagħmilli l-bniedem? Il-Mulej miegħi, hu l-għajnuna tiegħi, u nħares b'wiċċi minn quddiem lejn l-għedewwa tiegħi. Aħjar tiskenn fil-Mulej milli tittama fil-bnedmin. Aħjar tiskenn fil-Mulej milli tittama fil-kbarat. Il-ġnus kollha dawruni; imma f'isem il-Mulej irbaħthom. Dawruni, minn kull naħa rassewni; imma f'isem il-Mulej irbaħthom. Bħan-naħal daru miegħi, bħan-nar tax-xewk madwari jħeġġu; imma f'isem il-Mulej irbaħthom. B'saħħithom kollha mbuttawni biex naqa'; imma l-Mulej tani l-għajnuna. Qawwa tiegħi u għana tiegħi l-Mulej; hu kien għalija s-salvazzjoni tiegħi. Għajjat ta' ferħ u rebħ fl-għerejjex tat-tajbin: il-leminija tal-Mulej għamlet ħwejjeġ ta' ħila! Il-leminija tal-Mulej 'il fuq merfugħa, il-leminija tal-Mulej għamlet ħwejjeġ ta' ħila. Ma mmutx, imma nibqa' ngħix, u nħabbar l-għemejjel tal-Mulej. Ħaqarni tassew il-Mulej, iżda ma telaqnix għall-mewt. Iftħuli l-bibien tal-ġustizzja ; ħa nidħol minnhom u rrodd ħajr lill-Mulej. Dan hu bieb il-Mulej; il-ġusti jidħlu minnu. Niżżik ħajr talli weġibtni u kont għalija s-salvazzjoni tiegħi. Il-ġebla li warrbu l-bennejja saret il-ġebla tax-xewka. Bis-saħħa tal-Mulej seħħ dan: ħaġa tal-għaġeb f'għajnejna. Dan hu l-jum li għamel il-Mulej; ħa nifirħu u nithennew fih! Ejja, nitolbuk, Mulej, salvana ! Ejja, nitolbuk, Mulej, agħtina r-riżq! Imbierek minn ġej f'isem il-Mulej ! Inberkukom minn dar il-Mulej. Jaħweh hu Alla; hu d-dawl tagħna. Tqassmu f'purċissjoni bil-friegħi f'idejkom sa ħdejn l-artal. Alla tiegħi int, jien niżżik ħajr; Alla tiegħi, jien lilek inkabbar. Faħħru l-Mulej, għaliex hu tajjeb, għax għal dejjem it-tjieba tiegħu!